Tomáš, Erik, poslanec NR SR (2023-03-21):
Vážený pán predsedajúci, kolegovia, kolegyne, ďakujem pekne. Dovoľte, aby som stručne uviedol tento návrh zákona o dotáciách v pôsobnosti ministerstva práce, sociálnych vecí a rodiny. Hneď na úvod poviem, že strana HLAS takýmto spôsobom reaguje na ďalšiu z požiadaviek petície Jednoty dôchodcov Slovenska, ktorá bola prinesená do parlamentu ešte v minulom roku a podpísalo ju desiatky tisíc seniorov. V tejto petícii okrem iného Jednota dôchodcov Slovenska požaduje aj zvýšenie príspevku na rekondičné pobyty z 50 na 100 eur. My, samozrejme, vychádzame Jednote dôchodcov Slovenska v ústrety aj kvôli tomu, že všetko na Slovensku, samozrejme, ide hore, ceny stúpajú, a teda stúpajú aj ceny spomínaných rekondičných pobytov a je potrebné, aby zákon na túto skutočnosť reagoval. Treba pripomenúť, že ten príspevok sa vlastne nezvyšoval od roku 2011 a naozaj už minimálne dva roky čelíme obrovskému zdražovaniu a pokiaľ nedôjde k zvýšeniu tohto príspevku, tak len sa sťaží prístup seniorov vlastne k tým rekondičným pobytom, najmä v tej kúpeľnej, toľko obľúbenej liečbe. Chcem povedať, že tento návrh zákona nemá žiadny devastačný vplyv na štátny rozpočet. Z makroekonomického hľadiska ten náklad alebo zvýšenie toho nákladu nie je vysoké, pretože treba povedať, že vlastne tým zákonom iba nastavujeme maximálnu hranicu príspevku z 50 na 100 eur, ale to, koľko prostriedkov bude zo štátneho rozpočtu vyčlenených na tieto rekondičné pobyty, o tom rozhoduje každý rok len ministerstvo práce, sociálnych vecí a rodiny. Len pre váš obraz, každoročne je to doteraz nejakých 700-tisíc eur, aby ste chápali, a v prípade, že by sa ten, ten príspevok zvýšil na sto eur, tak je predpoklad, ani to tak nemusí byť, že by to bolo milión 400-tisíc eur. Závisí teda len od ministra práce, sociálnych vecí a rodiny a jeho ministerstva, teraz konkrétne od pána Krajniaka, koľko tých prostriedkov vyčlenia. Využijem aj prítomnosť predsedu poslaneckého klubu SME RODINA, aby som mu povedal, že naozaj my týmto zákonom neprikazujeme ministrovi práce, koľko tých prostriedkov má vyčleniť, len v zákone dávame tú maximálnu možnosť. A musíte uznať, kolegovia a kolegyne, že ak by sa to aj zvýšilo na milión 400-tisíc ročne, tak by v tomto roku sme museli nájsť, alebo by minister práce musel nájsť 700-tisíc eur navyše, keďže už 700-tisíc eur bolo vyčlenených, prípadne pán minister môže mať aj voľnú ruku v tom, že ešte pridá ďalšie peniaze, povedzme bolo by to 3 milióny eur a podobne a vtedy by už napríklad sa dalo vybaviť takto 30-tisíc kúpeľných poukazov. Takže chcem hovoriť, využiť aj prítomnosť pána Pčolinského, aby zvážilo aj hnutie SME RODINA, či by pri takomto nízkom náklade na štátny rozpočet predsa len aj hnutie SME RODINA neposunulo túto našu novelu do druhého čítania, pretože naozaj z makroekonomického hľadiska nejde o nič výnimočné. Je to požiadavka Jednoty dôchodcov Slovenska a je len na samotnom ministrovi Krajniakovi potom, ako sa rozhodne. Takže toto je teda zákon, ktorým, hovorím, reagujeme na zvyšovanie cien a reagujeme aj na požiadavku Jednoty dôchodcov Slovenska, ktorá toto, samozrejme, absolútne podporuje, keďže to žiadala aj vo svojej petícii, ktorú predložila parlamentu. Už teraz vopred ďakujem za podporu tohto nášho zákona v prvom čítaní. Ďakujem pekne.